NiVo

Ο **Νίκος Βουρλιώτης** (Κορυδαλλός Αττικής, 25 Αυγούστου 1970), ευρύτερα γνωστός με το καλλιτεχνικό ψευδώνυμο **NiVO**, είναι Έλληνας ράπερ, dj, παραγωγός, ηθοποιός, πολιτικός, και επιχειρηματίας. Αποτελεί ιδρυτικό μέλος του συγκροτήματος Goin' Through και είναι ιδιοκτήτης της δισκογραφικής εταιρίας Family The Label.

## Σταδιοδρομία
Γεννήθηκε στον Κορυδαλλό και ξεκίνησε να ασχολείται επαγγελματικά με τη μουσική στα μέσα της δεκαετίας του 1980, ως DJ, παίζοντας soul, funk και rap.

Το 1994 μαζί με τον Μιχάλη Παπαθανασίου, ίδρυσε τους Goin' Through, ένα από τα πρώτα hip-hop / rap συγκροτήματα στην Ελλάδα. Το ντεμπούτο άλμπουμ τους με τίτλο «Αναζήτηση» κυκλοφόρησε το 1995 από την FM Records και περιλάμβανε τα τραγούδια: «Γαρύφαλλε, Γαρύφαλλε» (ft. Βλάσσης Μπονάτσος), «Για Σένα Μοναξιά Μου», (ft. Μαρίνα Σκιαδαρέση), «Ξεκίνημα», «Αναζήτηση», «Σκέψεις», «Παρένθεση», «Να Είχα Φτερά», «Χωρίς Να Φταίω», «Καινούρια Μέρα» (ft. Μαρίνα Σκιαδαρέση), «Το Παιχνίδι της Αγάπης», «Scratch My Funk», «Γαρύφαλλε, Γαρύφαλλε - HipHop Version» και «Μια ώρα από το χρόνο». Ακολούθησαν ακόμα τρία άλμπουμ υπό την ίδια δισκογραφική: «Μικροί Θεοί» (1997), «Goin' Through III» (1998) και «The Best Of» (2000).

Το 1998 ο NiVO ίδρυσε τη δισκογραφική εταιρία Family The Label, η οποία συνεργάστηκε με σημαντικές δισκογραφικές εταιρίες όπως οι BMG, Planetworks, Universal, Lyra, Def Jam Recordings στην Νέα Υόρκη και Stars Records (στη Βουλγαρία). Το πρώτο τους διεθνές βήμα γίνεται με τη συνεργασία τους στο κομμάτι "All About Us" με τον pop star Πίτερ Άντρε σε τραγούδι του Montell Jordan ( "This is how we do it" ). Μέσα στην ίδια χρονιά κυκλοφορεί το πρώτο Goin' Through άλμπουμ από το Family The Label με τίτλο «Συμβόλαιο Τιμής» και παρουσιάστηκε στο κοινό το 2001 από την Universal και την Def Jam Recordings στις ΗΠΑ.

Ακολούθησε το άλμπουμ «La Sagrada Familia» (2004), από το οποίο ξεχώρισαν τα τραγούδια: «Πόσο Μ.... Είσαι» (ft. Ισορροπιστής), «12 Παρά» (ft. TNS) και «Γυναίκες» (ft. TNS) ενώ ως σπουδαιότερη στιγμή του άλμπουμ καταγράφεται η συνεργασία με τον εμβληματικό Guru (Gangstarr - Jazzmatazz) στο κομμάτι «Αυτή η Ζωή» ηχογραφημένο στα Unique Studios στη Νέα Υόρκη. Την ίδια χρονιά κυκλοφόρησε και το πρώτο Dj compilation album του NiVO με τίτλο «Streetbeat 2004». Εντός του ίδιου έτους, οι Goin' Through εμφανίστηκαν στα πρώτα Mad Video Music Awards, ερμηνεύοντας με τη Μαριάντα Πιερίδη το ντουέτο «Γυναίκες / Βάλε Φαντασία». Στην ίδια διοργάνωση απέσπασαν το βραβείο «Καλύτερο Video Clip Hip Hop» για το τραγούδι «Πόσο Μ..... Είσαι».

Το 2005 οι Goin' Through έκαναν τη δεύτερη εμφάνισή τους στα Mad Video Music Awards, κερδίζοντας ξανά το βραβείο «Καλύτερο Video Clip Hip Hop», αυτή τη φορά για το τραγούδι «Γυναίκες». Από το 2005 έως το 2008 ο NiVO παρουσίασε, μαζί με τον DJ Rico (των ΝΕΒΜΑ) και τον DJ S, τη μουσική εκπομπή «Streetbeat» στο MAD. 

Το 2006 ο NiVΟ κυκλοφόρησε το δεύτερο Dj compilation album «NiVο Plays The Game» ενώ παράλληλα ως Goin' Through κυκλοφόρησαν τα άλμπουμ: «The Duets» και «Vendetta» με το τελευταίο να γίνεται χρυσό. Από το Vendetta ξεχώρισαν τα τραγούδια: «Καλημέρα Ελλάδα» και «12 Ακριβώς» (ft. Ominus, Ταραξίας, Tns, Sifu Versus) ενώ στο ίδιο άλμπουμ συμπεριλήφθηκε και το κομμάτι «Έχω Μια Υπόνοια» το οποίο αποτελέσε το soundtrack της τηλεοπτικής σειράς του ALPHA, «Εντιμότατοι κερατάδες». 

Την ίδια χρονιά εμφανίστηκαν με τον Μάνο Πυροβολάκη στα Mad Video Music Awards, στα οποία έλαβαν ξανά το βραβείο «Καλύτερο Video Clip Hip Hop», αυτή τη φορά για το τραγούδι «Έρωτα Ή Πόλεμο» ft. Άννα Βίσση. Επιπλέον συμμετείχαν στα διαφημιστικά σποτ του «Milko», παρουσιάζοντας τον διαγωνισμό «Hip Hop Jammin by Milko» από τον οποίο αναδείχθηκε νικητής ο Dope MC.

Το 2007, κυκλοφόρησαν το άλμπουμ «Veto» με τραγούδια που άφησαν έντονο αποτύπωμα: «Κάρτα» (ft. NEBMA), «Κλείστε Μου Το Στόμα» και «Ψηλά Το Κεφάλι» (ft. TNS, Dope MC). Στα Mad Video Music Awards 2007 απέσπασαν δυο διακρίσεις: «Καλύτερο Video Clip Hip Hop» για το τραγούδι «Σχολείο 2006 (Family 101 School)» (ft. Πασχάλης, TNS, Ταραξίας & Θηρίο) και «Καλύτερος Στίχος που Έγινε Ατάκα» για τον εμβληματικό στίχο «Κύριε Υπουργέ γ...ώ τα υπουργεία σας» από το τραγούδι «Καλημέρα Ελλάδα». Την ίδια χρονιά η αναγνώριση συνεχίστηκε με τα Μουσικά Βραβεία Αρίων όπου οι Goin' Through βραβεύτηκαν ως  «Καλύτερο Συγκρότημα» ενώ το Vendetta αναδείχθηκε «Καλύτερος Δίσκος» και το «Καλημέρα Ελλάδα» τιμήθηκε ως «Καλύτερο Τραγούδι».

Το 2008 οι Goin' Through κυκλοφόρησαν το άλμπουμ «I4: Λούφα & Απαλλαγή» με αφορμή τη συμμετοχή του NiVO στην ομώνυμη κινηματογραφική ταινία. Την ίδα χρονιά, εμφανίστηκαν στα Mad Video Music Awards ερμηνεύοντας το τραγούδι «Δεν Αντέχω (301 και σήμερα)» μαζί με την Μαρία Κορινθίου και τον Θανάση Τσαλταμπάση. Η βραδιά επισφραγίστηκε με την βράβευσή τους ως «Καλύτερο Video Clip Της Χρονιάς» για το τραγούδι «Ψηλά Το Κεφάλι». Παράλληλα ο NiVO κυκλοφόρησε το τρίτο Dj compilation «NiVo Plays The Game 2».

Το 2009 οι Goin' Through παρουσίασαν το τηλεοπτικό talk show «Καληνύχτα Ελλάδα» στον ΑΝΤ1 μαζί με τον DJ Rico και το Θηρίο. Την ίδια χρονιά, κυκλοφόρησαν τα singles: «Πόρτα Κλειστή» (ft. Professional Sinnerz) και «Δεν Κάνω Διακοπές» ft. NEBMA. 

Το 2010 κυκλοφόρησαν το άλμπουμ «Joker» και επέστρεψαν ξανά στα διαφημιστικά σποτ του «Milko» ερμηνεύοντας το τραγούδι «Μπορώ κι Εγώ» μαζί με τον Ισορροπιστή.

Το 2012 οι Goin' Through κυκλοφόρησαν το άλμπουμ «Gallery» ενώ την ίδια χρονιά ο NiVO συμμετείχε στη κινηματογραφική ταινία «Poker Face» υποδυόμενος τον ρόλο του Στέλιου. Τη σεζόν 2012-2013 πραγματοποίησε το θεατρικό του ντεμπούτο, πρωταγωνιστώντας στην ελληνική μεταφορά του «Fame: The Musical» σε σκηνοθεσία Θέμιδος Μαρσέλλου, στο «Θέατρον» του Κέντρου Πολιτισμού «Ελληνικός Κόσμος». 

Το 2013 κυκλοφόρησε το single «Radio Hits», ενώ συνεργάστηκε με τον Σταμάτη Γονίδη στο τραγούδι «Φερ' την Εδώ» και συμμετείχε στην κινηματογραφική ταινία «Ακάλυπτος».

Το 2014 οι Goin' Through παρουσίασαν δύο νέα singles: «Καινούρια Ζωή» ft. Whitenoiz και «Δύο Μάτια Μπλε» ft. Πάνος Κιάμος. Παράλληλα, γιόρτασαν την 20ή επέτειο από την ίδρυση του συγκροτήματος, κυκλοφορώντας μια συλλεκτική σειρά merchandising με το σύνθημα 20 Years Goin' Through.

Το 2015 συνεργάστηκαν με τον TNS στο τραγούδι «Δεν Μ' Ενδιαφέρει» και με τον Ηλία Βρεττό στο «Πέσε Στα Γόνατα». Την ίδια χρονιά κυκλοφόρησαν το επετειακό άλμπουμ «20» και πραγματοποίησαν συναυλίες τόσο στην Ελλάδα όσο και στο εξωτερικό.

Το 2016 παρουσίασαν το single «Decolte» και ο NiVO ξεκίνησε τη συνεργασία του με την εταιρία Nike, συμμετέχοντας σε καμπάνια για τα παπούτσια AirMax. Την ίδια χρονιά εμφανίστηκε για πρώτη φορά στη δημοφιλή κινηματογραφική ταινία The Bachelor ενσαρκώνοντας τον ρόλο του Τζίμη. Τη σεζόν 2016-2017 υπήρξε ένας από τους coaches - μαζί με Ευγενία Μανωλίδου, Γιάννη Βαρδή και Ευρυδίκη -  στο μουσικό talent show του ΣΚΑΪ, «Junior Music Stars».

Το 2017 o NiVO συμμετείχε εκ νέου στην κινηματογραφική ταινία «The Bachelor 2» και πραγματοποίησε σειρά συναυλιών εντός και εκτός Ελλάδας. Την ίδiα χρονιά μαζί με τον Βασίλη Γιαννόπουλο έγραψαν τους στίχους για το τραγούδι της Πάολα «Δεν Σε Φοβάμαι Ουρανέ». Κατά τη σεζόν 2017-2018 οι Goin' Through συνεργάστηκαν με τους Γιώργο Σαμπάνη, Θωμαή Απέργη και Μελίνα Μακρή στο νυχτερινό κέντρο «Acro».

Το 2018 κυκλοφόρησαν τα singles: «Όταν Το Χέρι Μου Χτυπώ» ft. Μιχάλης Τζουγανάκης, «Bellagio», «Hola» ft. Julio Iglesias Jr. και «Παιδί Χωρισμένων Γονιών». Επίσης εμφανίστηκαν στο νυχτερινό κέντρο «Πύλη Α» της Θεσσαλονίκης μαζί με τους Πάολα, Γιώργο Παπαδόπουλο και Δήμο Αναστασιάδη. Παράλληλα, ο NiVo συμμετείχε και στην τρίτη συνέχεια της δημοφιλούς κινηματογραφικής ταινίας «The Bachelor 3».

Το 2019 οι Goin' Through κυκλοφόρησαν το άλμπουμ «ISO 9001». Επίσης, συνεργάστηκαν με τους Πάολα και Νότη Σφακιανάκη στο «Γκάζι Live» της Αθήνας, ενώ στα Mad Video Music Awards παρουσίασαν σε ενα ξεχωριστό live act το ντουέτο «Γυναίκες / Βάλε Φαντασία», αυτή τη φορά μαζί με Josephine και Mike.

Το 2020 οι Goin' Through κυκλοφόρησαν μια σειρά από νέα singles φέρνοντας φρέσκια πνοή στο ρεπερτόρια τους: «Κλείστε Μου Το Στόμα - Remix 2k20» (ft. DJ PaCo), «Μέσα Απ' Τα Μάτια Σου» (ft. Ισορροπιστής & Αγγέλα Σιδηροπούλου), «Μπαμπά» (ft. Destro & Obi Omah) και «No Habla Español» (ft. Ισορροπιστής, Κατερίνα Στικούδη & Obi Omah). Την ίδια χρονιά, ο NiVO κυκλοφόρησε το single «Ο Επόμενος Στη Λίστα (Zampidis Song) ft. Ισορροπιστής, ενώ παράλληλα υποδύθηκε τον Λούη Συμεωνίδη στην κινηματογραφική κωμωδία «Χαλβάη 5-0». 

Το 2021 συνέχισε την καλλιτεχνική του δραστηριότητα κυκλοφορώντας τα singles: «Jesus (Πίστη Μου Σε 'Χασα)», «DeNiro» (ft. Obi Omah), «First Class» (ft. Ισορροπιστής, Nrg) και «1η Του Μήνα (Η Αλήθεια)» (ft. Γιώργος Αλκαίος). Επίσης, συμμετείχε στην ταινία «The Black Bachelor 4». 

Το 2022 παρουσίασε το σόλο single «Ringo» ενώ σαν Goin' Through κυκλοφόρησαν το τραγούδι «Ποιός Παπαδόπουλος;» το οποίο αποτέλεσε το soundtrack της ομώνυμης σειράς του ΑΝΤ1. Την ίδια χρονιά συμμετείχαν με τους Γιώργο Αλκαίο, Ισορροπιστή και Παντελή Καναράκη στη μουσική παράσταση «Λίγο Φως» που φιλοξενήθηκε στο «ΜΕΔΟUSA Music Theater».

Το 2023 o NiVO επέστρεψε με το πρώτο προσωπικό σόλο άλμπουμ «Drama» και ξεκίνησε τη ραδιοφωνική εκπομπή «Early Birds», στον Nostos 100.6, την οποία παρουσιάζει μαζί με τη Χρύσα Οικονομοπούλου και τον Σπύρο Χούντα. Την ίδια χρονιά, οι Goin' Through κυκλοφόρησαν τα singles: «Red Card» (ft. Ισορροπιστής), «Γυναίκες» (ft. DJ Timo), «I Am Unusual» (ft. Σταύρος Ζαχαρίας), «Κάρτα 2023» (ft. Kianna) και «Κάτι Με Πληγώνει» (ft. Ισορροπιστής). Επιπλέον, εμφανίστηκαν στα Mad Video Music Awards ερμηνεύοντας τρεις από τις μεγαλυτερες επιτυχίες τους: το «12 Παρά» με τους Kianna & Lil Koni, το «Γυναίκες» με την Daphne Lawrence και το «Πόσο Μ.... Είσαι» με τους Ισορροπιστή & Dat Lilly.

Το 2024 ο NiVO κυκλοφόρησε το σόλο single «Εθισμός» (ft. Βασίλης Ηλιάδης) επιβεβαιώνοντας για μία ακόμη φορά την ικανότητα του να συνδυάζει τον urban ήχο με βαθιά συναισθηματικό στίχο. Παράλληλα, συνεργάστηκε με τους Γιώργο Αλκαίο και Δημήτρη Χρυσοχοΐδη, σε μια σειρά ζωντανών εμφανίσεων στο νυχτερινό κέντρο «Deus Music Experience» της Θεσσαλονίκης, συστήνοντας στο κοινό μια απρόσμενη μουσική σύμπραξη. Την ίδια χρονιά, οι Goin' Through κυκλοφόρησαν το single «Winners (Conference League Edition)» (ft. Ισορροπιστής), ένα τραγούδι με πανηγυρικό παλμό που αποτίει φόρο τιμής στη δύναμη της νίκης και της ενότητας.

Το 2025, ο NiVO συνεργάστηκε με τον Γιώργος Αλκαίο στο τραγούδι «S'agapao», ενώ σχεδόν ταυτόχρονα κυκλοφόρησε και το κομμάτι «Winners (Conference League Edition)» σε μορφή video clip, καταγράφοντας τον παλμό μιας ιστορικής στιγμής για το ελληνικό ποδόσφαιρο. Λίγο αργότερα, παρουσίασε το urban κομμάτι «Κορόιδο», στο οποίο με τον χαρακτηριστικό του λυρικό τρόπο σχολιάζει τα κοινωνικά και πολιτικά τεκταινόμενα της χώρας.

### Επιχειρηματικότητα
Το 2004 ο NiVO συνεργάστηκε με το διεθνές αθλητικό brand Puma, αναλαμβάνοντας τη θέση του Marketing Director. Την ίδια χρονιά, έκανε το ντεμπούτο του στη μεταμεσονύχτια τηλεόραση, παρουσιάζοντας στον ANT1 την εκπομπή – talk show «Καληνύχτα Ελλάδα», μαζί με τον DJ Rico, το Θηρίο και τον Μιχάλη Παπαθανασίου. Λίγο νωρίτερα, είχε φιλοξενηθεί και στον ραδιοφωνικό αέρα του ANT1, παρουσιάζοντας το πολιτικό μαγκαζίνο «Πολιτική Κουζίνα» και πάλι σε συνεργασία με τον DJ Rico. 

Το 2008 προχώρησε σε ένα νέο επιχειρηματικό εγχείρημα, ιδρύοντας το **Hotel NiVO** στην Αγία Παρασκευή — ένα πρωτοποριακό club-restaurant που κατάφερε να ξεχωρίσει και να πρωταγωνιστήσει στην αθηναϊκή διασκέδαση για δύο συνεχόμενα χρόνια.

Στο πλαίσιο της καλλιτεχνικής του πορείας, έχει πραγματοποιήσει πολυάριθμες live εμφανίσεις και συναυλίες, όχι μόνο στην Ελλάδα και την Κύπρο, αλλά και διεθνώς. Έχει εμφανιστεί σε χώρες όπως η Αγγλία, η Γερμανία, η Ολλανδία, η Γαλλία —με κορυφαία στιγμή τη συναυλία στο ιστορικό L’Olympia του Παρισιού— καθώς και στις Ηνωμένες Πολιτείες, τον Καναδά, το Ντουμπάι και την Αυστραλία, μεταφέροντας το ελληνικό hip hop σε διεθνή ακροατήρια.

### Πολιτική
Στις δημοτικές εκλογές του 2019, ο Νίκος Βουρλιώτης εξελέγη πρώτος σε ψήφους στον Δήμο Αγίας Βαρβάρας, με τον συνδυασμό του πρώην βουλευτή του ΠΑΣΟΚ, Λάμπρου Μίχου. Στη συνέχεια ανέλαβε καθήκοντα αντιδημάρχου, με αρμοδιότητες στους τομείς του Αθλητισμού, του Πολιτισμού, των Δημοκρατικών Θεσμών, των Ψηφιακών Μέσων και της Νέας Επιχειρηματικότητας.

### Προσωπική ζωή
Η καλλιτεχνική φλέβα του Νίκου Βουρλιώτη μοιάζει να είναι κληρονομική. Παππούς του ήταν ο Αβραάμ Αντωνάκος, εμβληματική μορφή του λαϊκού πολιτισμού, καραγκιοζοπαίκτης και ζωγράφος. Γεννημένος τον Αύγουστο του 1921 στην Ανδριανούπολη, εγκαταστάθηκε με την οικογένειά του αρχικά στην Καλαμάτα και αργότερα στην Αθήνα, μετά τη Μικρασιατική Καταστροφή. Σε ηλικία μόλις 16 ετών ξεκίνησε να δίνει παραστάσεις Καραγκιόζη, μαθητεύοντας δίπλα σε μεγάλους δασκάλους του θεάτρου σκιών όπως ο Χρήστος Χαρίδημος και ο Δημήτρης Μανωλόπουλος.

Ο Αντωνάκος ξεχώρισε τόσο για τις μοναδικές του φιγούρες και τα σκηνικά, όσο και για τις διασκευές παραδοσιακών έργων όπως η «Γκόλφω» και ο «Ερωτόκριτος». Ιδιαίτερα καινοτόμος υπήρξε στις κατασκευές του αλλά και στη ριζοσπαστική απόφαση να μετατρέψει τη φιγούρα του Καραγκιόζη σε έγχρωμη, για τις ανάγκες της κρατικής τηλεόρασης όταν αυτή πέρασε στην έγχρωμη μετάδοση - μια τεχνική που ο ίδιος ανέπτυξε πατεντάροντας τη χρήση χρωστικών ανιλίνης διαλυμένων σε οινόπνευμα. Παράλληλα, είχε δραστηριοποιηθεί και ως ταχυδακτυλουργός, με το καλλιτεχνικό ψευδώνυμο «Μίστερ Άνταμς».

Το 2018, με αφορμή τη συμπλήρωση 20 ετών από τον θάνατό του, πραγματοποιήθηκε αφιέρωμα στη μνήμη του στο Δημαρχείο Χαϊδαρίου.

Ο NiVO, είναι πατέρας μιας κόρης, της Δέσποινας.

## Δισκογραφία
**Με τους Goin' Through**

**Αναζήτηση* (FM Records - 1995)
**Μικροί Θεοί* (FM Records -  1997)
**Goin' Through III* (FM Records, Tripe H - 1998)
**The Best Of* (FM Records - 2000)
**Συμβόλαιο Τιμής* (Def Jam Recordings, Family The Label - 2001)
**[[La Sagrada Familia]]* (Def Jam Recordings, Universal Music Greece, Family The Label - 2004)
**Streetbeat 2004* (Family The Label - 2004)
**NiVo Plays The Game* (Family The Label - 2006)
**The Duets* (Universal Music Greece, FM Records - 2006)
**Vendetta* (Def Jam Recordings, Universal Music Greece, Family The Label - 2006)
**Veto* (Def Jam Recordings, Universal Music Greece, Family The Label - 2007)
**Λούφα και Απαλλαγή* (Def Jam Recordings, Universal Music Greece, Family The Label - 2008)
**NiVo Plays The Game 2* (Family The Label - 2008)
**Best of and Revisited* (Def Jam Recordings, Universal Music Greece, Family The Label - 2009)
**Joker* (Def Jam Recordings, Universal Music Greece, Family The Label - 2010)
**Gallery* (Def Jam Recordings, Universal Music Greece, Family The Label - 2012)
**20* (Cobalt Music, Universal Music Greece, Family The Label - 2015
**ISO 9001* (Cobalt Music, Family The Label - 2019)

**Σόλο**

**Drama* (Family The Label - 2023)

## Φιλμογραφία
### Tηλεόραση

### Κινηματογράφος

## Θεατρογραφία

## Παραπομπές


## Εξωτερικοί σύνδεσμοι
* Νίκος Βουρλιώτης στο Instagram
* Νίκος Βουρλιώτης στο Facebook

Κατηγορία:Έλληνες τραγουδιστές
Κατηγορία:Έλληνες ράπερ
Κατηγορία:Έλληνες μουσικοί
Κατηγορία:Έλληνες στιχουργοί
Κατηγορία:Έλληνες ηθοποιοί
Κατηγορία:Έλληνες ηθοποιοί κινηματογράφου
Κατηγορία:Δημοτικοί Σύμβουλοι ανά την Ελλάδα